Gemeenskap in rou ná Limpopo-seun se doodVincent Robinson (Foto: Verskaf) ŉ Geliefde leerder van Hoërskool Ellisras sal vandeesweek ter ruste gelê word nadat hy verlede week in ŉ fratsongeluk gesterf het. Die gemeenskap van Ellisras in Limpopo is in rou gedompel deur Vincent Robinson (17) se skielike dood. Renett la Grange, Vincent se pleegma, het vanoggend aan Maroela Media gesê die tienerseun het verlede week Woensdag omstreeks 21:00 saam met vriende teen ’n berg in die omgewing opgery om te gaan braai. “Daar is ’n braaiplek daar bo en hulle was nege wat opgery het om vir die aand om die vuur te gaan kuier,” verduidelik sy. Op pad boontoe was daar egter ’n fratsongeluk. “Agt kinders se lewens is gespaar en net een s’n is nie,” vertel ŉ emosionele La Grange. Die ander is op die toneel vir ligte beserings behandel waarna hulle na ŉ hospitaal geneem en later ontslaan is. Sy vertel dat Vincent ŉ kind in haar huis was en veral baie na aan haar tienerseun, Martin, was. “Hy was sy nefie, maar in werklikheid was hulle soos broers. Vincent Robinson en Martin La Grange. (Foto: Verskaf) “Vincent was altyd reg met ŉ glimlag en ŉ goeie woord,” sê sy. “Hy was soos ’n kurkprop. Niks in die lewe het hom ondergekry nie.” Die Hoërskool Ellisras het saam met talle ander hul medelye met Vincent se vriende en familie betuig. “Ons gaan jou mis jongman… tot ons weer ontmoet!” het die skool op sosiale media geskryf. Tientalle ander het ook hul medelye en herinneringe aan Vincent op sosiale media gedeel. “Vincent, jy was ŉ karakter op jou eie. Ons sal jou onthou as die vriend wat ons almal altyd laat lag het,” het een persoon geskryf. Vincent word Woensdag om 11:00 uit die NG Kerk Ellisras-Wes ter ruste gelê.